حليمة مبارك ورزازي، تولدات فـ17 أبريل 1933 ف دارلبيضا، هي ديپلوماسية ؤمناضلة د حقوق لإنسان مغريبية. ملي كانت عندها 14 لعام، صافطها باها لي كان رجل أعمال لمصر باش تقرا ف واحد لمدراسة فرانصاوية ف لقاهرة. عشر سنين من بعد، فـ1957 تخرجات ب باشلور ف لأداب من جامعة لقاهرة، ؤسفير لمغريب ف مصر لي كان هو عبدلخالق طوريس دار حفلة باش يحتافلو ب تخرج ديالها. ملي رجعات ل لمغريب، دفعات بتخبية باش تخدم ف وزارة لخارجية حيت باها كان باغيها تخدم معاه، تقبلات ؤولات كاتيبة رابعة ف لقيسم لي خدامة فيه. ديك ساعة يالاه 3 ديال لعيالات لي كانو خدامين ف لوزارة، ؤكانو كيشوفوهم بحال متطفلات. بهاد لعقلية سماو على حليمة "بنت باها"، حيت جاتهم فشكل شي وحدة من طبقة مرفحة حتا هي تكون كاتخدم. فـ1959، دارت كسيدة لي مات فيها خطيبها، عبدالرحمان أنݣاي، لي كان مدير ديوان لملكي ؤكان غادي يتعين باش يولي سفير ف واشنطن. ملي خرجات من سبيطار تلاقات ب لماليك محمد لخاميس ؤغتانمات لفرصة باش طلب منو باش تعوض خطيبها ف لپوسط ديپلوماسي لي كان غادي ياخد. لماليك قبل ؤولات فـ1959 أول مرا مغريبية مسؤولة تقافية ف سفارة لمغريب ف واشنطن حتال 1961.